text: Lotte Rod tog den ene radikale plads
  19 juni 2015 kl. 15.35
  Den radikale Lotte Rod er genvalgt til Folketinget.
  Det Radikale Venstre fik kun ét mandat i Sydjylland. Under optællingen af de personlige stemmer lå Lotte Rod og Stephan Kleinschmidt meget tæt.
  Faktisk endte Kleinschmidt med at få flest personlige stemmer (2.819), men i kraft af listestemmer løb Lotte Rod med den endelige sejr.
  Stephan Kleinschmidts gode stemmetal skal bl.a. forklares med, at han hører til det tyske mindretal, som han også repræsenterer i byrådet i Sønderborg for Slesvigsk Parti.
  Lotte Rod fik kun 2.316 personlige stemmer, men endte på i alt 4.873 stemmer med listestemmerne, mens Stephan Kleinschmidt fik i alt 4.502 stemmer.
  Partiet er i Sydjyllands Storkreds gået tilbage med ét mandat siden sidste valg. derfor glider Marlene Borst Hansen ud af Folketinget.
  
  